
‏15 יולי 2026, ‏א' אב תשפ"ו
	גב' רונית ספיר 

	הממונה על חופש המידע

	משרד הרווחה והביטחון החברתי

	ירושלים


לכבוד





הנדון: בקשה למידע משלים ומעודכן בהמשך למענה לבקשה בהתאם לחוק חופש המידע, התשנ"ח-1998
סימוכין: פנייתנו מיום 28.4.2025; תשובתך מיום 19.1.2026
	גב' רונית ספיר 

	הממונה על חופש המידע

	משרד הרווחה והביטחון החברתי

	ירושלים


בשם התנועה למען איכות השלטון בישראל (להלן: "התנועה"), הרינו מתכבדות לפנות אלייך בבקשה למידע משלים ומעודכן ביחס למידע שנמסר על ידך ביום 19.1.2026, וזאת בתשובה לבקשה לקבל מידע שעניינה סעיף 2א(ד) לחוק למניעת אלימות במשפחה (תיקון מס' 18 – הוראת שעה) התשפ"ב-2021; והכל, כפי שיפורט להלן. 
1. ביום 28.4.2025 נשלחה אלייך פנייתנו שבסימוכין (להלן: "הפנייה"), בהתאם להוראות חוק חופש המידע, התשנ"ח-1998 (להלן: "חוק חופש המידע") בבקשה לקבל מידע הנוגע ליישום הוראות סעיף 2א(ד) לחוק למניעת אלימות במשפחה (תיקון מס' 18 – הוראת שעה), התשפ"ב-2021 (להלן: "הוראת השעה") ובנוגע לעמידה בחובת הדיווח לוועדה לקידום מעמד האישה ולשוויון מגדרי של הכנסת, הקבועה בהוראת השעה.
2. סעיף 5 לפנייה פירט את המידע המבוקש בהתאם להוראות סעיף 7 לחוק חופש המידע, כדלקמן: 
1. "כלל הדו"חות אשר הגיש שר הרווחה לועדה לקידום מעמד האישה בהתאם למתחייב מסעיף 2א(ד)(8) להוראת שעה.
2. מסמך המפרט את מספר המחויבים על פי צו הגנה שניתנה לגביהם חוות דעת; מספר המחויבים כאמור שהופנו לקבלת טיפול; מספר המחויבים שסיימו הליך של טיפול, והכל לפי סעיף 2א(ד) להוראת שעה."
3. ביום 19.1.2026 התקבל המענה מטעמך לבקשה (להלן: "המענה"), לפיו משרד הרווחה הודיע בתאריך 23.2.2025 להנהלת בתי המשפט שהיחידה שהקים ערוכה לקבל הפניות מבתי המשפט במסגרת הוראת השעה, וכי עד מועד מתן המענה הופנו אל השירות 8 מקרים של מחויבים בהחלטות של בתי המשפט.
4. לעומת זאת, בישיבת הוועדה לקידום מעמד האישה ולשוויון מגדרי של הכנסת (להלן: "הוועדה"), שהתקיימה ביום 9.2.2026, נמסר על ידי מר סאיד תלי, מנהל תחום פ"א אלימות במשפחה, ועדות ותוכניות במשרד הרווחה והביטחון החברתי כי הפניות בתי המשפט לעובדים הסוציאליים במסגרת הוראת השעה החלו בחודש מאי 2025, וכי בתי המשפט הפנו כבר 105 מחויבים על פי צו הגנה לצורך קבלת חוות דעת של עובד סוציאלי מגייס ומעריך.[footnoteRef:1] [1:  פרוטוקול ישיבה מס' 198 של הועדה לקידום מעמד האישה ולשוויון מגדרי, הכנסת ה-25, עמודים 10-11 (9.2.2026) זמין ב: https://m.knesset.gov.il/apps/committees/2219/sessions/2240144.] 

5. אם כן, בין מועד מתן המענה לבין מועד הדיון ב9.2.26 חלפו 21 ימים בלבד, פרק זמן קצר שאין בו כדי להסביר את הפערים הגדולים בין הדיווחים השונים. כך, הן לעניין מספר המחויבים לפי צו הגנה שהופנו לקבלת חוות דעת של עובד סוציאלי על ידי בית המשפט, והן לעניין מועד תחילת יישום הוראת השעה – חודש פברואר 2025 במענה או חודש מאי 2025 על פי הנמסר בדיון. 
6. אשר על כן, נוכח הפערים כאמור בין המענה לבין המידע שנמסר בישיבת הוועדה, נתכבד לבקש בשנית לקבל את המידע שהתבקש בפנייה מטעמנו שבסימוכין, כמפורט לעיל בפס' 2 (ובפס' 5 למכתבנו שבסימוכין), שיהא מעודכן נכון למועד מכתב זה. 
7. לחלופין, ככל שטרם הוגשו דו"חות כאמור בפס' 2(א) לעיל, נתכבד לבקש את התייחסות המשרד בכתב למועד הדיווח הצפוי, נוכח הוראות סעיף 2א(ד)(8) להוראת השעה. 
8. לטיפולך ולתגובתך המהירים נודה. 

בכבוד רב,

	________________________
	________________________

	יעל בלוך, עו"ד
	אופיר דיין

	מנהלת מחלקת ליטיגציה
	 מחלקת ליטיגציה


















העתק: 
מר סאיד תלי, מנהל תחום פ"א אלימות במשפחה, ועדות ותוכניות במשרד הרווחה והביטחון החברתי

